HALLITUKSEN EHDOTUKSET 23.4.2024 PIDETTÄVÄLLE VARSINAISELLE YHTIÖKOKOUKSELLE

# Taseen osoittaman voiton käyttäminen ja osingonmaksusta sekä pääomanpalautuksesta päättäminen

Yhtiön hallituksen voitonjakoehdotus on julkistettu 22.2.2024. Hallitus ehdottaa yhtiökokoukselle, että Yhtiö jakaa 31.12.2023 päättyneeltä tilikaudelta osinkoa 0,30 euroa osakkeelle, sekä pääomanpalautusta 0,30 euroa osakkeelle, yhteensä 0,60 euroa/osake. Pääomanpalautus jaetaan Yhtiön sijoitetun vapaan oman pääoman rahastosta. Osinko ja pääomanpalautus maksetaan osakkeenomistajalle, joka on osingonmaksun täsmäytyspäivänä merkitty Euroclear Finland Oy:n pitämään Yhtiön osakasluetteloon. Osingonmaksun ja pääomanpalautuksen täsmäytyspäivä on 25.4.2024 ja ehdotettu osingonmaksupäivä 3.5.2024.

# Toimielinten palkitsemisraportin vahvistaminen

Hallitus ehdottaa, että varsinainen yhtiökokous vahvistaisi toimielinten palkitsemisraportin.

**Toimielinten palkitsemispolitiikan vahvistaminen**

Hallitus ehdottaa varsinaiselle yhtiökokoukselle, että toimielinten palkitsemispolitiikka vahvistetaan.

Palkitsemispolitiikka esitettiin edellisen kerran varsinaiselle yhtiökokoukselle 29.4.2020. Palkitsemispolitiikka on esitettävä yhtiökokoukselle vähintään neljän vuoden välein tai aina kun siihen tehdään olennaisia muutoksia. Esitettävään toimielinten palkitsemispolitiikkaan sisältyvät muutokset ovat teknisluontoisia.

# Tilintarkastajien lukumäärästä ja tilintarkastajien ja kestävyysraportoinnin varmentajan palkkiosta päättäminen

Yhtiöjärjestyksen mukaan Yhtiöllä on yksi (1) tilintarkastaja, jonka tulee olla Patentti- ja rekisterihallituksen hyväksymä tilintarkastusyhteisö. Tilintarkastajan toimikausi päättyy ensimmäisen vaalia seuraavan varsinaisen yhtiökokouksen päättyessä.

Hallitus ehdottaa yhtiökokoukselle, että Yhtiölle valitaan yksi (1) tilintarkastaja.

Hallitus ehdottaa yhtiökokoukselle, että valittavalle tilintarkastajalle maksetaan palkkio Yhtiön hyväksymän laskun mukaan.

Lisäksi hallitus ehdottaa yhtiökokoukselle, että valittavalle kestävyysraportoinnin varmentajalle maksetaan palkkio Yhtiön hyväksymän laskun mukaan.

# Tilintarkastajien ja kestävyysraportoinnin varmentajan valinta

Hallitus ehdottaa yhtiökokoukselle, että Yhtiön tilintarkastajaksi seuraavaksi toimikaudeksi valitaan tilintarkastusyhteisö Deloitte Oy. Deloitte Oy on ilmoittanut, että päävastuullisena tilintarkastajana toimii KHT Marika Nevalainen.

Hallitus ehdottaa yhtiökokoukselle, että kestävyystarkastusyhteisö Deloitte Oy valitaan kestävyysraportoinnin varmentajaksi varmentamaan Yhtiön kestävyysraportointi tilikaudelta 2024. Deloitte Oy on ilmoittanut Yhtiölle, että sen tullessa valituksi päävastuullisena kestävyysraportointitarkastajana toimii KHT, kestävyysraportointitarkastaja (KRT) Marika Nevalainen, mikäli yhtiö valitaan kestävyysraportoinnin varmentajaksi.

# Hallituksen valtuuttaminen päättämään omien osakkeiden hankkimisesta

Hallitus ehdottaa, että yhtiökokous valtuuttaa hallituksen päättämään enintään 2 800 000 Yhtiön oman A-osakkeen hankkimisesta yhdessä tai useammassa erässä Yhtiön vapaaseen omaan pääomaan kuuluvilla varoilla, ottaen kuitenkin huomioon osakeyhtiölain määräykset Yhtiön hallussa olevien omien osakkeiden enimmäismäärästä. Yhtiön omia A-osakkeita voidaan hankkia käytettäväksi vastikkeena mahdollisissa yrityskaupoissa tai muissa Yhtiön liiketoimintaan kuuluvissa järjestelyissä, investointien rahoittamiseksi, osana Yhtiön kannustinjärjestelmää, Yhtiön pääomarakenteen kehittämiseksi sekä muutoin edelleen luovutettavaksi, Yhtiöllä pidettäväksi tai mitätöitäväksi.

Osakkeet hankitaan muuten kuin osakkeenomistajien omistusten mukaisessa suhteessa Nasdaq Helsinki Oy:n järjestämässä julkisessa kaupankäynnissä hankintahetken markkinahintaan. Osakkeet hankitaan ja maksetaan Nasdaq Helsinki Oy:n ja Euroclear Finland Oy:n sääntöjen mukaisesti. Hallitus valtuutetaan päättämään omien osakkeiden hankkimisesta kaikilta muilta osin.

Valtuutuksen ehdotetaan kumoavan varsinaisen yhtiökokouksen 25.4.2023 hallitukselle antaman valtuutuksen päättää omien osakkeiden hankkimisesta ja olevan voimassa seuraavan varsinaisen yhtiökokouksen päättymiseen saakka, kuitenkin enintään 30.6.2025 asti.

# Hallituksen valtuuttaminen päättämään osakeannista ja osakkeisiin oikeuttavien erityisten oikeuksien antamisesta

Hallitus ehdottaa, että yhtiökokous valtuuttaa hallituksen päättämään yhdessä tai useammassa erässä enintään 5 500 000 uuden tai Yhtiön hallussa mahdollisesti olevan A-osakkeen annista osakeannilla ja/tai antamalla optio-oikeuksia tai muita osakeyhtiölain 10 luvun 1 §:ssä tarkoitettuja osakkeisiin oikeuttavia erityisiä oikeuksia. Valtuutusta esitetään käytettäväksi mahdollisten yrityskauppojen tai muiden Yhtiön liiketoimintaan kuuluvien järjestelyjen tai investointien rahoittamiseen tai toteuttamiseen, Yhtiön kannustinjärjestelmän toteuttamiseen tai muihin hallituksen päättämiin tarkoituksiin.

Valtuutuksen ehdotetaan sisältävän hallituksen oikeuden päättää kaikista osakeannin sekä osakeyhtiölain 10 luvun 1 §:ssä tarkoitettujen erityisten oikeuksien antamisen ehdoista. Valtuutus sisältää siten oikeuden antaa osakkeita myös muuten kuin osakkeenomistajien omistamien osakkeiden suhteessa laissa säädetyin ehdoin, oikeuden antaa osakkeita maksua vastaan tai maksutta sekä oikeuden päättää maksuttomasta osakeannista Yhtiölle itselleen ottaen kuitenkin huomioon osakeyhtiölain määräykset Yhtiön hallussa olevien omien osakkeiden enimmäismäärästä.

Valtuutuksen ehdotetaan kumoavan varsinaisen yhtiökokouksen 25.4.2023 hallitukselle antaman antivaltuutuksen ja olevan voimassa seuraavan varsinaisen yhtiökokouksen päättymiseen saakka, kuitenkin enintään 30.6.2025 asti.

# Hallituksen valtuuttaminen päättämään rahalahjoituksen tekemisestä

Hallitus ehdottaa, että yhtiökokous valtuuttaa hallituksen lahjoittamaan enintään 100 000 euroa Yhtiön voitonjakokelpoisista varoista korkeakoulujen, yliopistojen tai muiden oppilaitosten toimintaan tai muuhun yleishyödylliseen tai siihen rinnastettavaan tarkoitukseen ja että samalla Yhtiön hallitus valtuutetaan päättämään lahjoitusten maksuaikatauluista sekä muista lahjoitusten ehdoista.

Seinäjoella, 19.3.2024

ATRIA OYJ
Hallitus